ทิพยประกันชีวิตร่วมวงขายกบข.
ทิพยประกันชีวิตโดดร่วมวง กบข.ประเดิมขายแบบบำนาญให้สมาชิก
13 เม.ย. 2555

ทิพยประกันชีวิตโดดร่วมวง กบข.ประเดิมขายแบบบำนาญให้สมาชิก
แหล่งข่าวกองทุนบำเหน็จบำนาญข้าราชการ (กบข.) เปิดเผยว่า ในวันที่ 24 เม.ย.นี้ กบข.จะมีการเปิดตัวโครงการ “ประกันชีวิตแบบประกันบำนาญเพื่อสมาชิก กบข.” โดยร่วมเป็นพันธมิตรกับ 4 บริษัทประกันชีวิต ได้แก่ บริษัท เมืองไทยประกันชีวิต บริษัท ไทยประกันชีวิต บริษัท อเมริกันอินเตอร์แนชชั่นแนลแอสชัวรันส์ (เอไอเอ) และบริษัท ทิพยประกันชีวิต ซึ่งปัจจุบัน กบข.มีสมาชิกอยู่ 1.2 ล้านราย
ทั้งนี้ บริษัท ทิพยประกันชีวิต ถือได้ว่าเป็นพันธมิตรรายใหม่ของ กบข. หลังจากก่อนหน้านี้ทั้ง 3 บริษัทดังกล่าวได้เข้าร่วมโครงการประกันชีวิตเปี่ยมสุขกับ กบข.มาก่อนแล้ว 
สำหรับแบบบำนาญดังกล่าวจะเป็นแบบที่สมาชิก กบข.ได้รับสิทธิลดหย่อนภาษีสูงสุด 2 แสนบาท โดยบริษัท ทิพยประกันชีวิต จะขายแบบประกันบำนาญไอสบาย 90/55 อายุรับประกันตั้งแต่ 30-53 ปี และแบบไอสบาย 90/60 อายุรับประกันตั้งแต่ 30-58 ปี ซึ่งทั้งสองแบบกำหนดเงินเอาประกันขั้นต่ำไว้ที่ 1 แสนบาท และไม่ต้องตรวจสุขภาพ 
ทั้งนี้ เมื่อครบรอบปีกรมธรรม์ที่ผู้เอาประกันมีอายุครบ 55 ปี หรือ 60 ปี ตามแบบกรมธรรม์ บริษัทก็จะจ่ายผลประโยชน์เงินบำนาญให้ปีละ 15% ของจำนวนเงินเอาประกันจนถึงอายุ 90 ปี แต่หากผู้เอาประกันเสียชีวิตในวัน หรือหลังจากวันที่มีอายุ 55 ปี หรือ 60 ปี และยังได้รับเงินบำนาญไม่ครบ 15 ปี บริษัทก็จะจ่ายมูลค่าปัจจุบันของเงินบำนาญที่เหลืออยู่ที่ยังจ่ายไม่ครบ 15 ปี
อย่างไรก็ตาม ในส่วนของบริษัท ไทยประกันชีวิต นั้น จะเสนอขายแบบประกันเกษมบำนาญ โดยอายุรับประกันตั้งแต่ 20-50 ปี ระยะเวลาชำระเบี้ยถึงอายุ 60 ปี และมีระยะเวลาคุ้มครองถึงอายุ 99 ปี
ส่วนผลประโยชน์ที่ได้รับระหว่างที่สัญญามีผลบังคับ เมื่ออายุครบ 60 ปี จะได้รับเงินคืน 2% ของจำนวนเงินเอาประกันคูณด้วยระยะเวลาชำระเบี้ยประกัน รับเงินปันผลซึ่งบริษัทจะแจ้งให้ทราบล่วงหน้าก่อนวันครบกำหนดสัญญา และยังได้รับเงินบำนาญ 10% ของจำนวนเงินเอาประกัน 
นอกจากนี้ หลังอายุครบ 60 ปี ก็จะได้รับเงินบำนาญ 10% ของจำนวนเงินเอาประกันทุกวันครบรอบปีกรมธรรม์ไปจนถึงอายุครบ 99 ปี และหากเสียชีวิตก่อนหรือหลังอายุ 60 ปี ก็จะได้รับเงินคืนตามเงื่อนไขกรมธรรม์